Broj: 711-I-1443-P-243/22-03-19

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Olje Černeke, stručne suradnice za financijsko praćenje projekata Hrvatske zaklade za znanost**,na 171. sjednici održanoj dana 13. svibnja 2022.g. daje sljedeće

**OČITOVANJE**

**Polazeći od ovlasti članova Upravnog odbora Hrvatske zaklade za znanost, propisane Zakonom o Hrvatskoj zakladi za znanost, isti se ne smatraju obveznicima ZSSI-a.**

Obrazloženje

Zahtjev za očitovanjem Povjerenstva podnijela je Olja Černeka, stručna suradnica za financijsko praćenje projekata Hrvatske zaklade za znanost. U Povjerenstvu zahtjev je zaprimljen 27. travnja 2022. godine pod poslovnim brojem 711-U-4463-P-243/22-01-4, povodom kojeg se vodi predmet broj P-243/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi kako je Zaklada zaprimila obavijest da je predsjednik Upravnog odbora Hrvatske zaklade za znanost obveznik ZSSI-a. Podnositeljica ističe kako i članove Upravnog odbora potvrđuje Hrvatski sabor na prijedlog Vlade Republike Hrvatske. Stoga, a imajući u vidu da obveznici ZSSI-a mogu samo biti članovi upravnih i nadzornih tijela najviše dvaju udruga i zaklada bez prava na naknadu, podnositeljica postavlja upit jesu li i članovi Upravnog odbora Hrvatske zaklade za znanost obveznici ZSSI-a.

Člankom 3. stavkom 1. podstavkom 44. ZSSI-a propisano je da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici u smislu Zakona.

Člankom 3. stavkom 2. ZSSI-a propisano je da se odredbe ovoga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Povjerenstvo ističe kako je dana 4. veljače 2022.g. dalo očitovanje Broj 711-I-499-P-41/22-02-17 u kojem je utvrđeno da se predsjednik Upravnog odbora, zbog ovlasti propisanih Zakonom o Hrvatskoj zakladi za znanost, a koje su u bitnome istovjetne ovlastima upravitelja zaklade propisane Zakonom o zakladama, smatra obveznikom ZSSI-a.

Povjerenstvo je radi donošenja očitovanja u ovom predmetu izvršilo uvid u Zakon o zakladama („Narodne novine“, broj 106/18. i 98/19.), Zakon o Hrvatskoj zakladi za znanost („Narodne novine“, broj 117/01., 45/09., 92/10. i 78/12.) te Statut i Poslovnik navedene Zaklade.

Člankom 2. Zakona o zakladama propisano je da je zaklada imovina namijenjena da sama, odnosno prihodima što ih stječe trajno služi ostvarivanju neke općekorisne svrhe ili dobrotvorne svrhe te da se radi o neprofitnoj pravnoj osobi bez članova.

Sukladno članku 26. stavku 1. navedenog Zakona, ako aktom o osnivanju nije drukčije uređeno, tijela zaklade su upravni odbor i upravitelj.

Prema članku 27. istog Zakona zakladom upravlja upravni odbor od najmanje tri člana, koji imenuje i razrješava upravitelja zaklade, donosi statut te izmjene i dopune statuta, usvaja plan rada i financijski plan za sljedeću kalendarsku godinu te izvješće o radu i financijski izvještaj za prethodnu godinu, odlučuje o načinu korištenja imovine te obavlja druge poslove u skladu sa zakonom i statutom zaklade.

Člankom 1. Zakona o Hrvatskoj zakladi za znanost osnovana je Hrvatska zaklada za znanost kojoj je osnivač Republika Hrvatska.

Prema članku 5. stavku 1. tog Zakona, Hrvatskom zakladom za znanost upravlja Upravni odbor od sedam članova, koji prema članku 6. Zakona i članku 20. Statuta Zaklade donosi statut navedene Zaklade, donosi pravilnik o uvjetima i postupku dodjele sredstava za ostvarivanje svrhe, donosi godišnji program rada i financijski plan, donosi odluke o dodjeli sredstava, donosi poslovnik o svom radu, upravlja i nadzire vođenje poslova zaklade, odlučuje o korištenju imovine zaklade, podnosi izvješća o radu zaklade, predlaže strateški plan zaklade te obavlja druge poslove sukladno zakonu i statutu Hrvatske zaklade za znanost.

Uvidom u Popis osoba koje imenuje, bira i razrješava Hrvatski sabor KLASA: 023-01/22-02/01, URBROJ: 6541-22-01 od 25. siječnja 2022.g. Povjerenstvo je utvrdilo da da se na navedenom popisu pod nazivom „ostale funkcije za koje imenovanja obavlja Sabor“ nalazi i Upravni odbor Hrvatske zaklade za znanost.

Povjerenstvo ističe kako je iz prikupljene dokumentacije razvidno da unatoč činjenici da Hrvatski sabor, na prijedlog Vlade Republike Hrvatske, potvrđuje članove Upravnog odbora Hrvatske zaklade za znanost, isti imaju upravo one ovlasti koje u drugim zakladama također obavlja Upravni odbor. Stoga, a budući da je iz članka 3. stavka 1. podstavka 44. ZSSI-a jasno vidljiva namjera zakonodavca da se samo upravitelj zaklade smatra obveznikom ZSSI-a, Povjerenstvo ističe kako se članovi Upravnog odbora zaklade, pa tako ni Hrvatske zaklade za znanost, ne smatraju obveznicima ZSSI-a.

Povjerenstvo pritom napominje kako je člankom 22. Statuta Hrvatske zaklade za znanost propisano da članovi Upravnog odbora za svoj rad imaju pravo na naknadu u paušalnom iznosu te da visinu naknade utvrđuje Upravni odbor svojom odlukom.

Člankom 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka propisano je da ukoliko nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba te poslodavaca kod kojih je bio u radnom odnosu u posljednje dvije godine prije stupanja na dužnost.

Stoga, a budući da odluke Upravnog odbora pa tako i odluku o naknadi za rad u Odboru potpisuje predsjednik Upravnog odbora koji je ujedno i obveznik ZSSI-a, a da se navedenom odlukom i za njega ostvaruje pravo na naknadu, Povjerenstvo napominje kako se predsjednik Upravnog odbora prilikom donošenja navedene odluke dužan izuzeti, odnosno njezino potpisivanje delegirati na jednog od zamjenika sukladno članku 9. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana